Rodu o jeziku

Autor pjesme, Petar Preradović, u svojim pjesmama, govori o domoljublju i jeziku. Tema jezika pripada razdoblju ilirizma, no on je posebno privržen temi jezika zbog svog životnog puta.

Preradović je prvi dio života proveo u inozemstvu, gdje je koristio i stvarao na njemačkom jeziku te je skoro zaboravio svoj materinski jezik. Zbog toga počinje ponovno učiti hrvatski jezik i omiljene mu teme postaju domovina i jezik. Jezik je tema i ove njegove pjesme. O jeziku govori snažno, ponosno, veliča ga i piše uzvišenim tonom. Uspoređuje domovinu s drugim zemljama te shvaća da mu je najljepše u vlastitoj domovini u koju se kasnije i vraća: „ Te ti spozna i uvidje/ Da ti bolje nigdje nije/ Do na tvoje majke grudih! “. O jeziku govori i kao obilježju naroda: „ Po njemu te svijet poznaje živa/ Na njem ti se budućnost osniva “. Poistovjećuje se s jezikom te govori da, dok je jezika, da će i on postojati, postojat će njegove pjesme: „ Po jeziku dok te bude,/ I glavom će tebe biti! “. Ova pjesma je izvrstan primjer ilirskih motiva i tematike. Ilirizam je razdoblje hrvatske povijesti u kojem se naglašava nacionalna svijest, borba za vlastiti jezik i slobodu. Preradovićeve najpoznatije domoljubne pjesme su: Zora puca bit će dana, Rodu o jeziku, Jezik roda moga i Putnik. U njima Preradović potiče pjesnike na borbu za svoj jezik. U pjesmi Zora puca bit će dana on najavljuje svjetliju budućnost domovine. U pjesmi Putnik govori kako ga strana zemlja nije prihvatila kao domovina te se hoće vratiti kući.

Preradović je pisao o jeziku za sebe, ali i za sve nas jer je jezik ponos svakog naroda i moramo ga njegovati. Da bi naš jezik živio, moramo se boriti za njega, a to ne možemo ako nismo složni.

Ivana Štefanac, 3.b